登石傘峰
作者：路黃中
朝代：唐

paragraphs: 總戎詣幽勝，天使相追隨。
躋山玉笥號，到峰石傘奇。
接武白雲表，放情玄月時。
恬曠薄沆瀣，峻極超崦嵫。
平視羲和轡，俯觀朝夕池。
巖中復何揖，坐位多所宜。
鬱烈桂香眇，寅緣霞彩披。
孤光逗綺翼，獨秀分瓊枝。
靈氣達心久，華容招目移。
遂忘日云暮，登降不知疲。
眷言丘壑士，養節松竹滋。
感激旌蓋顧，干以獻貞詞。
（見《會稽掇英總集》卷四）。